Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 748/13/8806	Košice, 17.12.2013
EEČ : 2-65-395-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
v okrese Košice - okolie, v obci Belže dňa 2.8. 2013 asi o 16.15 hod. na miestnej komunikácii pred rodinným domom č. 96 cúval s nákladným motorovým vozidlom zn. Mercedes - Benz, EČ: Tv 435 BT, pričom sa dostatočne nepresvedčil o dopravnej situácii za vozidlom a počas cúvania, ktoré si nezabezpečil pomocou  inej osoby, zadnou časťou vozidla narazil do stojacej chodkyne XXXXX, ktorá pri dopravnej nehode utrpela otras mozgu ľahkého stupňa, tržnú ranu v oblasti záhlavia, lalokovitú tržnozmliaždenú ranu na ľavom predkolení, pomliaždenie prednej bočnej steny hrudníka vľavo a pomliaždenie hornej ľavej časti brucha, ktoré je charakterizované ako ľahké zranenie vyžadujúce si liečenie a trvanie práceneschopnosti  v trvaní 2-3 týždňov.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka PZ Okresného dopravného inšpektorátu - oddelenia výkonu služby, Okresného riaditeľstva PZ, Košice - okolie sp. zn. ČVS:ORP-110/DI-KS-2013 dňa10.9.2013 bolo začaté trestné stíhanie vo veci prečinu ublíženia na zdraví podľa § 158 Trestného zákona a súčasne vznesené obvinenie pre uvedený skutok XXXXX.

         Opatrením vyšetrovateľa PZ , OR PZ OKP, oddelenia všeobecnej kriminality Košice-okolie z 11.11.2013 bola obvinenému oznámená zmena právnej kvalifikácie prečinu ublíženia na zdraví podľa § 158 Tr. zákona na prečin ublíženia na zdraví podľa § 157 ods. 2 písm. a Tr. zákona, ktorého sa dopustil tak, ako je to uvedené vo výrokovej časti tohto rozhodnutia.

          Po vykonaní vyšetrovania na základe dôkazov zabezpečených k mechanizmu a charakteru zranenia poškodenej bolo znaleckým dokazovaním z odboru zdravotníctva preukázané, že poškodená  XXXXX pri dopravnej nehode utrpela ľahké zranenie, preto prečin ublíženia na zdraví podľa § 157 ods. 2 písm. a Tr. zákona bolo potrebné prekvalifikovať na prečin ublíženia na zdraví podľa § 158 Trestného zákona.	

Podľa § 216 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu na podmienečne zastaviť trestné stíhanie, ak
        a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne
        b/ nahradí škodu, ak bola činom spôsobená alebo poškodeným o jej náhrade uzavrel dohodu alebo urobil iné potrebné opatrenia na jej náhradu
         c/ vzhľadom na osobu obvineného s prihliadnutím na jeho doterajší život a na okolnosti prípadu možno dôvodne takéto rozhodnutie považovať za dostačujúce.

         Vyšetrovateľ PZ po skončení vyšetrovania predložil na tunajšiu prokuratúru návrh na podmienečné zastavenie trestného stíhania u obvineného XXXXX.

         Po preskúmaní spisového materiálu som zistil, že u obvineného sú splnené zákonné podmienky pre podmienečné zastavenie trestného stíhania.

          V danom prípade obvinený sa priznal k spáchaniu predmetnej trestnej činnosti a za účelom náhrady škody pre poškodeného účastníka  dopravnej nehody vykonal potrebné opatrenie na jej náhradu tým, že vznik škodovej udalosti realizoval oznámením poisťovni Allianz - Slovenská poisťovňa, a. s. Bratislava. Vec náhrady škody v poisťovni Allianz-Slovenská poisťovňa, a. s. je vedená pod sp. zn.1380118949.

          Trestný zákon za prečin ublíženia na zdraví podľa § 158  Tr. zákona umožňuje uložiť trest odňatia slobody až na 1 rok.

         Obvinený  XXXXX sa k spáchaniu prečinov  priznal  v celom rozsahu a dal súhlas pre prípadné rozhodnutie prokurátora o podmienečnom zastavení trestného stíhania.

         Vzhľadom na doterajší bezúhonný život a okolnosti prípadu možno  takéto rozhodnutie považovať za dostačujúce.

        Obvinený nemá záznam v odpise z registra trestov a jeho povesť je kladná.

        Preto bolo rozhodnuté tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomíra Kováčová
prokurátorka